Prins Carl Philip gikk ned på kne: - Dette er en helt fantastisk dag!
Den svenske prinsen var overlykkelig under fredagens pressekonferanse med svenske og internasjonale medier. - Dette er en helt fantastisk dag. Vi er kjempeglade og overlykkelige, sier prins Carl Philip. Sofia sier hun ble fridd til fredag morgen. Men den svenske prinsen er hemmelighetsfull når det kommer til selve frieriet. - Vi var på et sted som vi elsket på landet, sier han. Aftonbladet melder at frieret mest trolig skjedde på kongefamiliens landsted. - Jeg er kjempelykkelig. Dette skjedde i dag tidlig, det er nytt, men det føles veldig bra, sier Hellqvist. Hellqvist avslører at hun ble tatt på sengen av frieriet. - Jeg var på vei til jobben, og trodde jeg skulle ha en helt vanlig dag. Men det ble det ikke. - Jeg forsto ikke hva som skjedde før han sto der på kne. Det var et fantastisk sjokk! Dette er den største dagen i mitt liv, sier hun. - Hva tenkte prinsen da Sofia sa ja? - Jeg tenkte ikke så mye. Det var mange følelser. Jeg var veldig stolt. Sofia er verdens beste jente, sier han. - Hvorfor ble det akkurat nå? - Det føltes riktig, sier prinsen. - Sofia har et enormt hjerte, og hun får meg til å føle meg bra, legger han til. Det svenske kongeparet var også til stede under deler av pressekonferansen. - Sofia er en veldig fin person, og vi har bestandig hatt det hyggelig sammen. De kjenner hverandre veldig godt og kan kombinere hverandre på en fin måte, sier den svenske kong Carl Gustaf om nyheten. Det svenske hoffet og riksmarskalk Svante Lindqvist avslørte nyheten på sine hjemmesider fredag ettermiddag. «Riksmarskalken har i dag gleden av å kunne annonsere forlovelsen mellom prins Carl Philip og frøken Sofia Hellqvist. Etter at H.M Kongen ga sitt samtykke til at prins Carl Philip inngår ekteskap med frøken Sofia Hellqvist har H.M Kongen i enighet med grunnlovens bestemmelser innhentet regjeringens samtykke. Datoen for bryllupet er ennå ikke bestemt, men det er planlagt sommeren 2015» Hvilken tittel Hellqvist eventuelt kommer til få ved et giftermål, er av naturlige årsaker ikke kjent. Den svenske kongehuseksperten Johan T. Lindwall tror derimot prinsens kjæreste kommer til å få en rojal tittel. - Jeg tror hun blir prinsesse. Det er veldig kult og morsomt, sier han i Expressens livesending. TV 2s kongeekspert Kjell Arne Totland gleder seg over den kongelige nyheten fra Sverige. - Selv har jeg lenge ment at de to trolig var hemmelig forlovet - og at en offisiell kunngjøring kunne komme fra en dag til en annen. Senest i forbindelse med lille prinsesse Leonores dåp på Drottningholm 8. juni. - Carl Philip og hans Sofia har vært samboere i et par år - og hun har vært med både i bursdager og familiebryllup. Nå blir det altså nytt kongelig bryllup i Sverige, sier han til VG. Det var i januar 2010 at romansen mellom den svenske prinsen og den tidligere «Paradise Hotel»-deltageren ble kjent. Året etter ble de samboere. Prins Carl Philip hadde nettopp brutt ut av et flere år langt forhold med Emma Pernald, da han ble kjæreste med Hellqvist. Forholdet mellom dem har ikke vært helt skånet fra tabloide skandaler. Hellqvist realitydeltagelse har fått mye omtale, men også lettkledde bilder hun tok for det svenske bladet Slitz før hun ble prinsens kjæreste, har blitt brukt mot henne. I dag er hun blant annet sterkt engasjert i hjelpeorganisasjonen Project Playground, som hun startet sammen med en venninne for utsatte barn i Sør-Afrika.
Prins Carl Philip (35) og kjæresten Sofia Hellqvist (29) gifter seg neste sommer. Frieret skjedde timer før paret annonserte forlovelsesnyheten.